VEGA præsenterer

**Dragende When Saints Go Machine elektrificerer VEGA**

*Den 4. april serverer det danske electroband, When Saints Go Machine, deres knugende, melankolske hits i VEGA.*

Sidste år udkom When Saints Go Machines første udgivelse i fem år i form af ep´en *Its A Mad Love,* og tidligere i år udkom så den smukke, melankolske ”So Deep”. Bandet har netop annonceret et kommende album og har i den forbindelse udgivet en forsmag i form af den fængslende tempofyldte single ”Reflection Of You (Bloodshot)”.

Trioens unikke udtryk og digitale popeksperimenter har bl.a. har ledt til et samarbejde med verdensstjernen Killer Mike (Run The Jewels) og har høstet fornemme roser fra anmeldere og publikummer verden over.

Bandets lyd er blevet til i en multifacetteret smeltedigel, hvor techno, postpunk, electronica, pop og klubmusik mikses. Slutresultatet nærmer sig en stilsikker blanding af moderne kunst, europæisk klubkultur, hiphop og en dualisme mellem det komponerede og producerede.

Det kommende album er blevet til gennem et samarbejde med Copenhagen Phil, der oprindeligt omfortolkede materiale fra trioens tidligere album til en enkeltstående liveoptræden som en del af serien *60 minutes of*. Men arbejdet med symfoniorkestret inspirerede bandet til at dykke ned i den frodige, klassiske lyd på det kommende album, der har fået titlen *So Deep.*

When Saints Go Machine har sammen med komponisten Christian Balvig skabt en kæmpe samplebank med orkesteroptagelser, der efterfølgende er blevet inddraget i bandets elektroniske univers.

For de tre medlemmer i When Saints Go Machine har den femårige pause været definerende for deres sammenspil. Pusterummet har ifølge dem givet plads til fordybelse og samtidig til at eftersøge egne projekter. Jonas Kenton og Silas Moldenhawer har sammen produceret musik under navnet Kenton Slash Demon, mens Nikolaj Manuel Vonsild blandt andet har været aktiv i duoen Cancer og KhalilH2OP.

**Fakta om koncerten:**

When Saints Go Machine (DK)

Lørdag d. 4. april kl. 20.00

Store VEGA, Enghavevej 40, 1674 København V

Billetpris: 260 kr. + gebyr

Billetsalget starter fredag den 13. september kl 10.00 via vega.dk og Ticketmaster